सुकराला-सुकरला देवी दा मन्दर बलौरा कोल छे मील दे करीब ऐ। इस मन्दरै च मल्लादैवी दी पूजा हुंदी ऐ। इस देवी गी श्री रामचन्द्र काक ने कश्मीरा दी शारदा देवी दा अवतार मन्नेया ऐ। उ’दे मते च ‘सुकराला’ शब्द शायद ‘शारिकालय’ शब्द दा बिगड़े दा रूप ऐ। पर सुकराला स्पष्ट रूप कन्ने शुद्ध संस्कृत शब्द ऐ जेड़ा ‘सु’ ते ‘कराला’, दौं शब्दें दे योग कन्ने बनेदा ऐ, जेदा अर्थ ऐ ‘अति भयकर’। ‘कराला’ जां ‘कराली’ चण्डी दे नाए बिच्चा इक ऐ। सुकराला देवी दा मन्दर शिखर आला ऐ। शिखर पर कईं किसमै दियां, शकलां उकेरियै मन्दर गी सुन्दर ते शोभाशाली बनाया गेआ ऐ। द्वार-स्तम्भें पर ब्रह्मा ते शिव दियां मूर्तियां बनी दियां न। दरवाजे दे सेरू पर चतुर्भुज गणेश दी मूर्ती ऐ। गर्भगृहै च मल्ला देवी दी मूर्ती पित्तल दे शेरा पर सोआर स्थापत ऐ। ऐदे पिच्छे सुर-मर्दिनी देवी मूर्ती ऐ। मुख्य मन्दर दे पीठ पर इक निक्का देवालय ऐ जेदे च ब्रह्मा विष्णु, गणेश आदि देवतें दियां मूर्तियां रक्खी दि न। सुकराला दे मन्दर गी चम्बे दे राजा उमेदसिंघ ने बनवाया हा तदूं ए लाका चम्बा राज्य दा हिस्सा हा।